METSÄN PELASTAMINEN

kirjoittanut Susanna Heikkilä ja Anne Simonen

Henkilöt:

Tuisku

Viima

Jalo

Valo

**1. KOHTAUS**

(Tuisku ja Viima kinastelevat tapansa mukaan metsässä kulkiessaan.)

VIIMA  
Voitko kulkea nopeammin!

TUISKU  
Mutta minä haluan tutkia paikkoja.

VIIMA  
Sinä ja sinun tutkimuksesi!

TUISKU  
Hei! Katso, tuolla kiven kolossa on jotain!

VIIMA  
Niinpä varmaan! Taas sinä juutut johonkin tutkimiseen.

TUISKU  
Ihan oikeasti, se voi olla jotain arvokasta!

VIIMA  
No, minä käyn katsomassa.  
(Viima käy hakemassa kirjeen.)

TUISKU  
Mikä se on?

VIIMA  
Se on vanha kirje.

TUISKU  
Mitä siinä lukee?

VIIMA (lukee kirjeen)  
“Apua!  
Kirjeen löytäjä, voitko auttaa pelastamaan Pyörremetsän kalleimman aarteen? Kartan löydät Pyörremetsän portilta. Seuraa karttaa, niin löydät perille.”

TUISKU  
Lähdetään aarrejahtiin!

(Tuisku ja Viima lähtevät.)

**2. KOHTAUS**

(Toisaalla metsässä Jalo ja Valo ovat leikkimässä.)

JALO  
Leikitäänkö piilosta?

VALO  
Joo, kumpi etsii ensin?

JALO  
Minä voin etsiä.

(Jalo aloittaa laskemaan kymmeneen.)

JALO   
…yhdeksän, kymmenen. Täältä tullaan, piilossa tai ei!

VALO (kuiskaa)  
Täällä kiven takana olen hyvässä piilossa.

JALO  
Onkohan Valo pensaikon keskellä? Tuolla pilkistää jotain vaaleaa.

(Jalo löytää kirjeen)

Valo! Valo! Katso mitä löysin!

VALO  
Sinä vain juksaat ja haluat minut pois piilosta!

JALO  
En juksaa, täällä on erikoinen kirje!

(Valo tulee pois piilosta.)

VALO  
Näytä, sitä kirjettä!

JALO (lukee kirjeen)  
“Apua!  
Kirjeen löytäjä, voitko auttaa pelastamaan Pyörremetsän aarteen? Kartan löydät Pyörremetsän portilta. Seuraa karttaa, niin löydät perille.”

VALO  
Mennään etsimään aarretta! Mikähän seikkailu meitä odottaa?

JALO  
Mennään vaan!

**3. KOHTAUS**

Pyörremetsän portin luona.

(Viima ja Tuisku saapuvat portin luo.)

VIIMA  
Missä se kartta voisi olla?

TUISKU  
Mikähän voisi olla hyvä piilo?

(Yhtäkkiä kuuluu ääniä.)

VIIMA (kuiskaa)  
Kukahan on tulossa?

TUISKU (kuiskaa)  
Mennään varuilta piiloon.

(Viima ja Tuisku menevät piiloon. Jalo ja Valo saapuvat paikalle.)

VALO  
Täällä sitä nyt ollaan.

JALO  
Minne kartta on piilotettu?

VIIMA (kuiskaa piilossa)  
He etsivät varmaan samaa karttaa me.

TUISKU  
Mennään kysymään heiltä.

(Tuisku ja Viima tulevat pois piilosta. Kaikki esittelevät itsensä.)

VALO  
Hei! Mitä te täällä teette?

TUISKU  
Löysimme kirjeen, joka opasti meidät tänne.

JALO  
Niin mekin löysimme!

VIIMA  
Täällä jossain pitäisi olla kartta, joka opastaa meidät eteenpäin.

VALO  
Etsitään yhdessä!

(karttaa etsitään yhdessä.)

JALO  
Tulkaa tänne! Minä löysin kartan!

(Kaikki tutkivat karttaa.)

TUISKU  
Tämä on kuin aarrekartta. Metsän kallein aarre on varmaan rastin kohdalla.

JALO  
Lähdetään seuraamaan reittiä.

VALO  
Ensimmäisenä pitää ohittaa tuo niitty. (Valo osoittaa niittyä kartalla.)

(Kaikki lähtevät seuraamaan polkua niitylle.)

**4. KOHTAUS**

(Jalo, Valo, Viima ja Tuisku saapuvat niitylle.)

VIIMA  
Mitä ihmettä täällä on tapahtunut!

TUISKU  
Täällä on hirveän paljon roskia.

JALO  
Ei näitä voi tänne jättää.

VALO  
Kerätään ne yhdessä pois.

(Jalo, Valo, Viima ja Tuisku keräävät roskat pois.)

VIIMA  
Tänne pitäisi saada kyltti, jossa muistutetaan, ettei saa roskata.

TUISKU  
Tuolla on puunpala, joka sopii siihen.

JALO  
Minulla on taskussa kynä.

VALO  
Kirjoitetaanko siihen ÄLÄ ROSKAA! VIE ROSKAT MUKANASI!

JALO, VIIMA, TUISKU  
Kirjoitetaan vain!

(Jalo kirjoittaa kyltin. Kyltti laitetaan esille.)

VIIMA  
Jatketaan matkaa.

TUISKU  
Mihin kartta opastaa meidät?

JALO  
Tuo taitaa tarkoittaa lampea.

VALO  
Lähdetään sitä kohti.

(Jalo, Valo, Viima ja Tuisku jatkavat matkaa.)

**5. KOHTAUS**

(Jalo, Valo, Viima ja Tuisku saapuvat lammen rannalle.)

VIIMA  
Katsokaa! Tuolla linnulla on jokin hätänä.

(Jalo, Valo, Viima ja Tuisku menevät katsomaan lintua lähempää.)

TUISKU  
Voi raukkaa! Se on juuttunut kiinni verkon palaan.

JALO  
Minulla on taskussa sakset. Niillä voimme irrottaa verkon.

VALO  
Sinulla se on aina tavaratalo taskussasi!

(Jalo, Valo, Viima ja Tuisku irrottavat linnun verkosta.)

VIIMA  
Hei, tuolla taitaa olla linnun poikaset.

TUISKU  
Onneksi onnistuimme pelastamaan niiden emon.

VALO  
Tästä tulikin hyvä mieli!

JALO  
Auttaminen on mukavaa.

VIIMA  
Minne kartta meidät seuraavaksi johtaa?

(Jalo, Valo, Viima ja Tuisku katsovat karttaa jälleen.)

TUISKU   
Kohti tuota kalliota.

**6. KOHTAUS**

(Jalo, Valo, Viima ja Tuisku tulevat kalliolle.)

JALO  
Täältä on hyvät näköalat.

VALO  
Kyllä luonnossa on kaunista!

TUISKU  
Mikä tuolla kiiltelee?

VIIMA  
Joku on rikkonut tänne lasipullon.

TUISKU  
Miten me saamme nämä pois?

VALO  
Minulla on taskussa pussi, johon voimme ne kerätä.

JALO  
Taitaa sinunkin taskuissasi olla pieni puoti.

[Jalo, Valo, Viima ja Tuisku keräävät lasinsirut varovasti pois]

KAIKKI  
Nyt maisemia on turvallista katsoa.

VIIMA  
Katsotaan taas karttaa.

TUISKU  
Kohta olemme perillä.

VALO  
Aarre näyttää olevan tuon tiheän pensaikon keskellä.

JALO  
Kohti pensaikkoa siis.

**7. KOHTAUS**

(Jalo, Valo, Viima ja Tuisku saapuvat tiheän pensaikon luokse.)

VIIMA  
Miten pääsemme pensaikon keskelle?

TUISKU  
Pensaat eivät pidä siitä, jos katkomme niiden oksia.

JALO  
Minultakaan ei löydy taskuistani apua tähän.

VALO  
Hei! Tuohan näyttää linnulta, jonka pelastimme.

JALO  
Ihan kuin se haluaisi meidän tulevan sen luo.

(Jalo, Valo, Viima ja Tuisku menevät linnun luo.)

TUISKU   
Tästä linnun kohdallahan on aukko pensaikon keskelle.

(Menevät kyyristellen pensaiden keskelle.)

VALO  
Tuolla kannon päällä on kirje.

JALO  
Mitä siinä lukee?

VALO (Avaa kirjeen ja lukee sen.)  
“Kiitos pelastamisesta! Teidän ansiostanne metsä on taas roskaton ja turvallinen paikka liikkua. Palkkioksi paljastan teille tämän metsän aarteen eli parhaimman marjapaikan. Nähdään syksyllä! Terveisin Pyörre, metsänhenki”

TUISKU  
Taisimme saada palkkioksi myös uudet ystävät.

JALO, VALO ja VIIMA  
Niin saimme ja hyvän mielen!